El conseller Chakir el Homrani visita el camp de treball de Joventut 'Graffitis inclusius' a Cervera, on 19 joves hi fan tasques d'art urbà i integració
Les entitats organitzadores de les activitats de lleure a les comarques de Ponent i de l'Alt Pirineu i Aran han notificat a la Direcció General de Joventut (DGJ) del Departament de Treball, Afers Socials i Famílies un total de 487 activitats per a aquest estiu fins a dia d'avui.
Les entitats d'educació en el lleure, associacions educatives juvenils, associacions de pares i mares, empreses i institucions organitzadores tenen de termini fins a set dies abans de l'inici de l'activitat per a notificar-les electrònicament a la DGJ, de manera que les xifres encara creixeran les properes setmanes.
A aquestes activitats hi ha inscrits, hores d'ara, un total de 2.184 monitors/es i director/es de lleure, 373 persones de suport i 13.043 participants, que majoritàriament faran casals de vacances (7.768 inscrits en 321 activitats).
La resta d'activitats es reparteixen entre les colònies (3.226 i 61 activitats), les acampades (1.382 i 66), les rutes (351 i 22) i els camps de treball (316 i 17).
I pel que fa al lloc de realització, el Segrià és, fins a data d'avui, la comarca amb més participants inscrits (2.384), seguida del Solsonès (1.590), la Cerdanya (1.667), el Pallars Sobirà (1.175), la Noguera (1.154), l'Urgell (1.134), l'Alt Urgell (955), el Pla d'Urgell (862), la Segarra (615), el Pallars Jussà (597), l'Alta Ribagorça (470), les Garrigues (287) i l'Aran (153).
Són dades que ha donat a conèixer aquest matí el conseller de Treball, Afers Socials i Famílies, Chakir el Homrani, durant la visita al camp de treball "Graffitis inclusius", que de l'11 al 25 de juliol té lloc a la zona esportiva de Cervera (la Segarra).
En aquesta activitat d'art urbà, organitzada per Joventut i gestionada per la cooperativa de lleure Qualia, hi participen un total de 15 noies i 4 nois d'entre 14 i 17 anys que fan una intervenció a la paret de pedra de més de 200 metres de llarg que es troba al costat dels equipaments esportius.
L'objectiu és dignificar aquest espai i donar-li coherència amb la zona on es troba.
En la vessant més social, els 19 participants al camp convoquen col·lectius juvenils vulnerables de Cervera per fer el grafit conjuntament, de manera que es genera un sentiment col·lectiu de servei a la comunitat.
Així mateix, també participen del dia a dia de les activitats que es fan als espais Espígol i Casa Dalmases de Cervera.
Durant la visita, a la qual també hi han assistit l'alcalde de Cervera, Joan Santacana; la directora general de Joventut, Laia Girós; el director general de l'Agència Catalana de Joventut, Cesc Poch, i la coordinadora territorial de Joventut a Lleida, Lourdes Ravetllat, el conseller ha reconegut la tasca que hi duen a terme els i les monitores i ha posat en valor l'aposta per aquest tipus d'activitats que es basen en el compromís comunitari i en la feina del jovent tot participant per transformar la realitat i que, en el cas concret de Cervera, també ajuden a integrar les persones més vulnerables.
En aquest sentit, Chakir el Homrani ha declarat al final de la visita que " veure com els i les joves gaudeixen de les activitats sempre prenent les mesures de prevenció val la pena i és absolutament necessari per assegurar els drets de la infància i de l'adolescència del nostre país".
En la mateixa línia, el conseller ha remarcat que " no ens podíem permetre un estiu on no hi haguessin activitats ni on no pogués haver-hi socialització entre iguals entre els adolescents i joves ". "
Perquè el lleure educatiu a l'estiu té un paper d'equitat i d'igualtat d'oportunitats, especialment després de tres mesos de confinament ", ha afegit el conseller.
Així mateix, el Homrani ha recordat que " el lleure educatiu és un àmbit en què adolescents i infants se socialitzen al voltant de com prendre les mesures preventives respecte de la Covid i a ser conscients de les mesures preventives, i això és un element clau".
Finalment, el conseller ha agraït el teixit associatiu i els ajuntaments la seva decisió per apostar amb el Departament perquè aquest estiu poguessin haver-hi activitats de lleure educatiu.